text: Ældre mand i livsfare efter soloulykke
  20 december 2017 kl. 06.07
   En 86-årig mand er i kritisk tilstand indlagt på Aarhus Universitetshospital efter alvorlig trafikulykke ved Brædstrup.
  En 86-årig mand er tirsdag aften i livsfare, efter at han tidligere på dagen kørte ind i et vejtræ ved Brædstrup nordvest for Horsens. Onsdag middag er manden stadig i kritisk tilstand, oplyser Sydøstjyllands Politi til TV SYD.
  Politiet fik anmeldelsen om ulykken, der skete på Bjergsmøllevej, klokken 17.17.
   - Der er tale om en soloulykke, hvor han af ukendte årsager kører ind i et vejtræ, fortæller vagtchef Flemming Lau.
  En bilinspektør har undersøgt både den ældre mands bil og ulykkesstedet for om muligt at fastslå, hvad der gik galt.
  De pårørende til den 86-årige er blevet underrettet om ulykken.
  